《送呈山尊学士乞养归里》
清代·觉罗桂芳

相逢未放酒杯空，十载交深意气中。豪迈君真兴不浅，疏狂我亦趣微同。

当筵颇恕歌儿醉，投辖何妨坐客穷。一纸陈情忽归去，扣门告别太匆匆。

作者简介：觉罗桂芳，字子佩，号香东，满洲旗人。嘉庆己未进士，改庶吉士，授检讨，官至吏部侍郎、漕运总督，赠尚书衔。谥文敏。有《敬仪堂经进诗稿》、《诗存》。